Ir-Regolament tal-Kummissjoni (KE) Nru 2022/2001
tal-15 ta’ Ottubru 2001
li jemenda r-Regolament (KE) Nru 1623/2000 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1493/1999 dwar l-organizzazzjoni komuni fis-suq ta’ l-inbid f’dak li jirrigwardja l-mekkaniżmi tas-suq
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’ l-inbid [1], kif l-aħħar emendat bir-Regolament (KE) Nru 2826/2000 [2], u partikolarment l-Artikolu 33 tiegħu,
Billi:
(1) L-Artikolu 63 tar-Regolament tal-Kummissjoni (KE) Nru 1623/2000 tal-25 Lulju 2000 jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 1493/1999 dwar l-organizzazzjoni komuni tas-suq fl-inbid [3], kif emendat bir-Regolament (KE) Nru 1660/2001 [4], ipprovda għall-introduzzjoni ta’ skema ta’ għajnuna għad-distillazzjoni ta’ l-alkoħol potabili mill-inbid. Dik l-iskema kienet introdotta għall-ewwel darba għas-sena ta’ l-inbid 2000/01. Tibdiliet huma meħtieġa in vista ta’ l-esperjenza akkwistata matul l-ewwel sena ta’ l-applikazzjoni. Partikolarment, biex tassigura proċedura aktar stabbli matul is-sena, id-distillazzjoni għandha tkun miftuħa f’diveri lottijiet separati.
(2) Il-miżuri li hemm provvediment dwarhom f’dan ir-Regolament huwa bi qbil ma’ l-opinjoni tal- Kumitat ta’ Ġestjoni għall-Inbid,
ADOTTAT DAN IR-REGOLAMENT:
L- Artikolu 1
Is-subparagrafu li ġej huwa miżjud mal-paragrafu 1 ta’ l-Artikolu 63 tar-Regolament (KE) Nru 1623/2000:
"Għas-sena ta’ l-inbid 2001/02 id-distillazzjoni għandha tkun miftuħa għall-perijodu mis-16 ta’ Ottubru sal-15 ta’ Novembru. Il-kwantità massima li għaliha l-kuntratti jew id-dikjarazzjonijiet li hemm referenza dwarhom fl-Artikolu 65 jistgħu jkunu konklużi hija ta’ 7 miljun hl. Il-Kummissjoni għandha sussegwentament tiftaħ kwantitajiet addizzjonali matul wieħed jew aktar perijodi li għandhom ikunu definiti li qbil mal-Artikolu 75 tar-Regolament (KE) Nru 1493/1999."
L- Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-15 ta’ Ottubru 2001.